Myeni: Nuwe video weerlê polisie in Hawaii se weergawe | Netwerk24
17 Junie 2021 10:34
Nuwe beeldmateriaal in die ondersoek na die omstandighede waaronder Lindani Myeni in Hawaii doodgeskiet is, weerlê waarskynlik die polisie se weergawe van die gebeure.
Myeni, 'n voormalige rugbyspeler van Suid-Afrika, is in April op dié Amerikaanse eiland doodgeskiet.
Jim Bickerton, die Myeni-familie se regsverteenwoordiger, het die egtheid van die nuwe beeldmateriaal in 'n onderhoud met eNCA bevestig.
Bickerton het aan plaaslike media in Hawaii gesê die nuwe beeldmateriaal weerlê die polisie se weergawe van wat die betrokke aand gebeur het.
Die video is afkomstig van 'n kamera by die deurklokkie van die huis waar die skietery plaasgevind het.
Lindani Myeni en sy vrou, Lindsay. Foto: Verskaf
Vroeër is berig dat die Honolulu-polisie Myeni op 14 April doodgeskiet het nadat hulle glo gereageer het op 'n 911-oproep waarin 'n inbraak aangemeld is.
Myeni se vrou, Lindsay, het ná haar man se dood volgehou dat die polisie se optrede neerkom op rassediskriminasie en dat haar man ongewapen was.
In die video (van net meer as drie minute) kan Myeni tussen 20:07 en 20:14 gesien word voordat hy geskiet is, berig TimesLive.
Myeni parkeer agter die motor van die twee inwoners ('n man en vrou) van die betrokke eiendom.
In die video kan gesien word hoe die twee die gebou binnestap, gevolg deur Myeni.
Hy het 'n tradisionele seremoniële Zoeloe-band om sy kop wat gewoonlik gedra word wanneer iemand 'n kerk of tempel besoek.
In sy onderhoud sê Bickerton dit bevestig dat Myeni onder die indruk was dat hy 'n plaaslike tempel in die omgewing besoek.
Myeni trek ook eers sy skoene uit voordat hy ingaan.
Sowat 40 sekondes later kom hy weer uit, en draai oënskynlik verbaas om terwyl 'n vrou by die deur met iemand op haar foon oor 'n inbraak praat.
Die video eindig, sekondes voor 20:10, waar Myeni voor die deur staan.
Volgens Bickerton is Myeni weer die huis in.
Die laaste video is tot en met 20:12.
"Myeni was drie minute en 10 sekondes binne. Ons weet wat in dié tyd gebeur het, want die 911-oproep begin om 20:09," het hy gesê.
Die inhoud van die oproep is reeds in Mei bekend gemaak.
Daarin kan gehoor word hoe die vrou, glo dieselfde een as in die video, die situasie beskryf. Dit klink of sy gil en baie beangs is.
In 'n stadium hardloop die vrou buitentoe en skree: "Dit is hy! Dit is hy!"
Harde geluide op die agtergrond, vermoedelik toe Myeni geskiet is, kan gehoor word.
Die Star-Advertiser het op sy YouTube-kanaal ook video's gedeel van die polisie se lyfkameras, waarin vier skote gehoor kan word.